Margot Torp (S), 2001-01-11:
Socialdemokratiet deler befolkningens skepsis med hensyn til udbredelsen af gensplejsede fødevarer og gensplejsede afgrøders indvirkning på miljøet.
Men vi er ikke enige med forslagsstillerne om, hvordan vi bedst opnår en større grad af tryghed for forbrugerne og mindst mulig skade på miljøet, samtidig med at vi formår at holde en dør åben over for fremtidige planter, som kunne hjælpe os med at løse nogle helt aktuelle problemer.
Her tænkes f.eks. på, hvis vi kunne lave en plante, som kunne laves om til fødevareemballage, uden at det på nogen måde giver problemer i miljøet, eller når vi skal af med det igen.
Det kunne dog være skønt.
Enhedslisten pålægger regeringen at stemme nej til Kommissionens ændringsforslag til udsætningsdirektivet.
Vi synes, at Kommissionens ændringer til udsætningsdirektivet udgør et skridt, der klart er i den rigtige retning.
Førhen skulle kun et enkelt land være enigt med Kommissionen, så gjaldt det i alle lande.
Nu skal der dog et kvalificeret flertal til.
Det er ikke helt det, vi ønskede, men det er en klar forbedring.
Faktisk er det en flot sejr for danske synspunkter.
Og det er lidt ærgerligt, for ikke at sige brandærgerligt, at Enhedslisten slet ikke kan se, at vi bevæger os i den rigtige retning, og at vi i en iver for at få alt med det samme nemt kommer til at fremstå som ikke særlig seriøse og derfor får mindre gennemslagskraft.
Så vi ønsker derfor ikke, at regeringen stemmer imod ændringerne - bl.a. derfor i hvert fald.
Vi kan heller ikke støtte Enhedslistens ønske om at forlænge det nuværende moratorium.
Når vi stemmer ja til de ændrede regler, vil det være meget ulogisk at kræve moratoriet forlænget.
Vi krævede jo netop en tænkepause, til der var vedtaget bedre regler på området.
Det er gennem forhandlinger, vi har opnået gode landvindinger på det her område, og derfor ville det være langt mere frugtbart at bruge de kritiske holdninger, der er nu i mange EU-lande, til løbende at sikre, at reglerne giver den fornødne sikkerhed og tryghed med udgangspunkt i videnskabelig forskning og med høj prioritering af forsigtighedsprincippet, når forskningen ikke slår til.
Der skal jo ske mange ting på det her område inden for det næste års tid, så der bliver god mulighed for at bruge vores synspunkter og vores gennemslagskraft.
Og den frivillige tænkepause, moratoriet, som vi som nævnt har været med til at indføre, har betydet en øget styrkelse af forsigtighedsprincippet og et stort arbejde med sporing og mærkning af GMO'erne.
Et arbejde, som så skal udmønte sig her i den kommende tid.
Endelig er der Enhedslistens ønske om suspension af al handel med produkter, hvori genmodificeret majs indgår.
Selv om det lyder fristende, vil vi ikke anbefale det. Det er utrolig vigtigt for et lille, åbent land som Danmark, som har meget stor udenrigshandel, at vi sikrer, at vi samhandler ud fra fælles og ens og gode regler.
Så vi skal bruge vores energi på at få skabt ensartede og gode regler og ikke lave sådan en slags vild ulydighed midt i det hele.
Det tror jeg vi sætter vores gennemslagskraft over styr ved.
Så alt i alt kan vi ikke tilslutte os
Enhedslistens forslag, men vi er lige så optaget af at opnå ordentlig sikkerhed for forbrugere og miljø som forslagsstillerne.
Da Det Radikale Venstres ordfører ikke kan være til stede, har jeg lovet at sige, at Det Radikale Venstre deler vores opfattelse og heller ikke tilslutter sig beslutningsforslaget.